Рецензия

от

д-р Александра Константинова Главанакова

доцент по американска литература и култура в СУ „Св. Климент Охридски“

на дисертационния труд за присъждане на образователната и научна степен „доктор“

в област на висше образование 2. Хуманитарни науки,

научна специалност 2.1. Филология (Съвременна американска литература)

**Автор:** Марина Божидарова Полякова

**Тема:** Surrealist Imagery in Toni Morrison’s Novels *Jazz* and *Home*

Сюрреалистичната образност в романите на Тони Морисън „Джаз“ и „Дом“

**Кратки биографични данни за докторанта**

Марина Полякова, редовен докторант в Катедра „Англицистика и американистика“, е завършила три магистратури: по специалност Френска филология с езиково-преводаческа специализация, по специалност Философия в програмата „Социални изследвания на пола“ и програмата „Комуникация: език, литература, медии“ към Катедра „Англицистика и американистика“. Докторантката владее английски, френски и руски език и е работила като преподавател по английски език и френски език, както и като инспектор по учебната дейност към Катедра „Класическа филология“.

**Предмет на изследването**

Дисертацията на Марина Полякова се базира на пространно и задълбочено изследване на два основни обекта. Първият е възникването, развитието и влиянието на сюрреализма, като част от европейския авангард от 20-те години на миналия век, а вторият - творчеството на Тони Морисън, която е първата афро-американска писателка, носителка на Нобеловата награда за литература (1993).

Темата на дисертацията е актуална и дисертабилна, а тезата е валидна. Трудът представя съпоставително изследване на два от романите на Тони Морисън с естетиката и философията на френския сюрреализъм – един към момента малко прилаган подход в иначе значителната по обем критическа литература, обговаряща творчеството на тази писателка. Целта на дисертацията, ясно формулирана от Полякова, е да изследва на ниво художествена образност характерни черти от поетиката на сюрреализма и тяхната връзка със специфичните художествени техники, използвани от Морисън в романите „Джаз“ и „Дом“, чийто фокус както в цялото творчество на писателката е травматичното минало, проблемите на идентичността, расата, пола и социалното неравенство на афро-американците.

**Познаване на проблема**

Изследването се провежда в необходимия критически контекст, в който Марина Полякова ясно отграничава своето собствено анализационно поле и очертава приносния му характер. Подходът й е интердисциплинарен и диахроничен. От една страна е прегледът на значителни по своя брой текстове, свързани с възникването и разпространението на сюрреализма, както и неговото възраждане в нов културно-исторически контекст. От друга страна Полякова черпи от широкото поле на афро-американските литературоведски и културологични изследвания, както и от постколониалните такива, очертавайки сложните взаимодействия между център и периферия.

Работата се отличава с енциклопедични детайли в обзорната си част – първите две глави, посветени съответно на сюрреализма и на прегледа на критическите текстове върху творчеството на Морисън. Обзорът на критическата литература по избраната проблематика впечатлява със своето богатство и разнообразие. Основно място заемат ключови текстове на френския сюрреализъм – манифести, есета и повествователни произведения от 20-те и 30-те години на миналия век. Проследени са два основни типа взаимодейстия. На първо място това е влиянието на примитивизма чрез проникване на културни модели от Африка, Нова Зеландия и други при формирането на френската естетика, а на второ – контактът с различни колониални среди (например Мартиника, Хаити и др.) довели до създаването на нови естетически прояви като „етнографски сюрреализъм“ (Клифорд), „афро-сюрреализъм“ (Барака), движението Негритюд и влиянието, което оказва върху него Харлемският ренесанс с акцента си върху расовата идентичност. Приносен момент в текста е очертаването на близостта на сюрреализма до естетиката на специфични американски явления като магическия реализъм (в Централна и Латинска Америка, а впоследствие и в САЩ) и връзката му с постколониалния опит, както и до идеите и духа на Движението за граждански права и свързаното с него движение Блек Артс. Наред с това Полякова е проучила задълбочено многото теоретични подходи (философски, литературно-стилистичен, съпоставителен и др.) и модели на изследване (структуралистки, семиотичен, ново-исторически, психоаналитичен и др.), приложими към творчеството на Морисън. Този детайлен преглед доказва умението на докторантката да навлезе задълбочено в разглежданите явления. В тази връзка трябва да се подчертае, че за един млад изследовател е несъмнено предизвикателство да намери своята ниша сред гъсто населеното научно поле, изследващо романите на видната афро-американска писателка. Следва да се отбележи, че Полякова е успяла да намери своя фокус, след като обговаря много от проблемните области по отношение на критическите подходи към творчеството на Морисън.

**Характеристика и оценка на дисертационния труд**

Представеният дисертационен труд е с общ обем от 322 страници, включващ увод, две теоретични глави, посветени на критическата литература и дефиниране на терминологичния апарат, и две емпирични глави, чийто фокус е анализът на двата разглеждани романа. Следва заключение и две библиографии: на основните текстове на Морисън – 8 романа и 3 есета, на които се обръща особено внимание в дисертацията, както и библиография на цитираната литература.

Работата има ясна и логична структура. В увода е мотивирана темата, изложена е тезата, очертана е целта на изследване и са дадени планът и структурата на разработката. Първата глава представя основните философски и естетически виждания на европейския сюрреализъм, както и разпространяването му извън националните и европейски граници в нов културологичен контекст. Във втора глава Полякова представя обстоен преглед на изследванията върху творбите на Тони Морисън в американския литературен контекст, връзката с модернизма, постмодернизма, магическия реализъм и др. Широчината и дълбочината в детайлите в глава първа и втора доближават на места дисертацията до жанра на увод на антология или обзорна енциклопедична статия. Аналитичните глави също се отличават със сериозен и задълбочен близък прочит на двата романа от зрелия и късния период на писателката, избрани от Полякова. Методологията е приложена последователно, с терминологична и концептуална прецизност, което води до убедителност на заключенията. Анализът в тези две глави се простира не само върху образността, а върху много други аспекти на повествованието: наратив, отворен край, характери и взаимоотношения, които включват характерните за Морисън похвати на нереалното и магическото. На моменти в аналитичните глави натежават описателните пасажи, които преразказват съдържанието на разглежданите романи, но това не отнема от стойностния литературен анализ.

Именно тук дисертантката открива общите пресечни точки между политически и социално ангажираното творчество на Морисън, която черпи своя творчески заряд от болезненото минало на афро-американците, от нажеженото от расови предразсъдъци настояще, и откритата анти-расистка и анти-колониална позиция на сюрреалистите. Например, Полякова открива аналогии между представата за Париж, съгласно сюрреалистическото виждане за магическото, и обрисуването на Харлем в „Джаз“, между импровизицията като доминиращ стил на джаза и характерния за сюрреалистите стремеж към автентичност, изразяващ се в метода на автоматичното писане, между преплитането на сън и реалност в „Дом“, свързано с травматичното битие на главните герои и „свръх реалността“, едно ключово понятие за сюрреалистите и между отворения край и липсата на развръзка в романите на Морисън и разбирането на сюрреалистите за характера на творческия процес.

**Приноси и значимост на разработката**

Дисертацията има няколко основни приносни моменти. На първо място е анализът на текстовете на Тони Морисън: за първи път се предлага в българската американистика цялостен анализ на романа „Дом“, както и разглеждането в паралел на романите „Джаз“ и Дом“. На второ място е новаторският изследователски подход в дисертацията, търсещ пресечните точки между образността в прозата на Морисън и естетиката на френския сюрреализъм, отличаващ се от традицията романите на Морисън да се четат в критическата литература през ракурса на магическия реализъм. На трето място от съществено значение е историографското преосмисляне на сюрреализма в прехода му между маргиналните, колониални култури, между Европа и САЩ, като специално внимание е отделено на афро-американския принос към неговата естетика и философия. Съществена роля има и езикът, на който е написана дисертацията, отличаващ се с богатство и висока художествена стойност.

**Преценка за публикациите по дисертационния труд**

Докторантката е представила за участие в конкурса три статии. Те са публикувани в български издания – сборници от конференции - като обговарят проблемните зони, които са предмет и на дисертацията.

**Автореферат**

Представеният от Полякова автореферат предлага в сбит вид пълното съдържание на основния труд. Спазени са всички изисквания за такъв текст, който включва най-същественото от разработката на докторантката, като отразява основните резултати, постигнати в дисертацията и обобщава приносните моменти.

**Препоръки за бъдещето използване на дисертационния принос и резултати**

Предвид приносното значение на представения труд препоръчвам неговото публикуване в книжно тяло, както и в електронен формат, за да достигне до възможно повече читатели. Считам, че със своята дисертация Полякова полага основните на по-нататъшни разработки върху романите на Морисън, с което да допринесе към българските изследвания на творчеството на тази писателка, както и към развитието на американистиката в България. Подходът на дисертантката би могъл да се приложи с пълна валидност и към последния роман на Морисън *God Help the Child* (2015), където отново се преплитат комплексното разбиране на понятието „раса“, като конструкт и като реалност, похватите на нереалното и магическото, темата за насилието и омразата, най-вече себе-омразата като отражение на отношението към афро-американците в обществото, чиято жертва отново стават деца (дори и на детеубийство), познати на читателя от знаковия за Морисън роман *Beloved* („Възлюбена“). Наред с това Полякова би могла да разшири занапред полето на своите изследвания като потърси родството между различни американски течения и сюрреалистичната традиция на автоматичното писане в творчеството на други писатели, като например битниците, които практикуват „спонтанното писане“ (*spontaneous prose*), застъпвано от Джак Керуак, прилагането на метода за писане в стил колаж и монтаж (*cut-up*) от Уилям Бъроуз, движението „сюрфикция“ (*surfiction*), чийто основен представител е американският писател от френски произход, Реймънд Федерман.

**ЗАКЛЮЧЕНИЕ**

Дисертационният труд съдържа научни резултати, които представляват оригинален принос в науката и отговорят на всички изисквания на Закона за развитие на академичния състав в Република България (ЗРАСРБ), Правилника за прилагане на ЗРАСРБ и съответния Правилник на СУ „Св. Климент Охридски“.

Дисертационият труд показва, че докторантката Марина Полякова притежава задълбочени теоретични знания и професионални умения по научна специалност 2.1. Филология (Съвременна американска литература) като демонстрира качества и умения за самостоятелно провеждане на научно изследване.

Поради гореизложеното, убедено давам **своята положителна оценка** за проведеното изследване, представено от рецензираните по-горе дисертационен труд, автореферат, постигнати резултати и приноси, и **предлагам на почитаемото научно жури да присъди образователната и научна степен „доктор“** на Марина Божидарова Полякова в област на висше образование 2. Хуманитарни науки, научна специалност 2.1. Филология, Съвременна американска литература.

12 август 2019 Доц. д-р Александра Главанакова